# **Rámcová dohoda o združenej dodávke elektriny**

uzatvorená v zmysle § 269 ods. 2 zákona č. 513/1991 Zb. Obchodného zákonníka v znení neskorších predpisov, § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**ZVO**“), zákona č. 251/2012 Z. z. o energetike a o zmene niektorých zákonov (ďalej len „**Zákon o energetike**“)

(ďalej aj „**Rámcová dohoda**“ alebo „**RD**“) medzi týmito Zmluvnými stranami

Odberateľ

Názov: **Mesto (\*)**

Sídlo:

Štatutárny orgán: ................, primátor

IČO:

DIČ:

IČ DPH:

Bankové spojenie:

IBAN, SWIFT:

*Zastúpený na základe plnej moci :*

Názov: **Únia miest Slovenska**

Sídlo: Biela 6, 811 01 Bratislava

IČO: 30808847

Zastúpená: Mgr. Richard Rybníček, prezident

Ing. Jana Červenáková, výkonná viceprezidentka

(ďalej len „**Odberateľ**” alebo „**Odberateľ-mesto**“)

a

**Dodávateľ**

Názov:

Sídlo:

Štatutárny orgán:

Zapísaná v:

IČO:

DIČ:

IČ DPH:

Bankové spojenie:

IBAN:

SWIFT:

(ďalej len „**Dodávateľ**”)

(ďalej v texte spoločne aj ako „**Zmluvné strany**“)

Preambula

Túto Rámcovú dohodu uzatvára Odberateľ - mesto s Dodávateľom, ako úspešným uchádzačom vo verejnom obstarávaní vyhlásenom Úniou miest Slovenska ako centrálnou obstarávacou organizáciou, so sídlom: Biela 6, 811 01 Bratislava, IČO: 308 088 47 na predmet zákazky „**Nákup elektriny pre členské mestá Únie miest Slovenska**“, postupom verejnej súťaže, s uplatnením § 66 ods. 7 písm. b) ZVO, vyhlásenom zverejnením oznámenia o vyhlásení verejného obstarávania dňa DD.MM.RRRR v Úradnom vestníku EÚ pod značkou (\*) a dňa DD.MM.RRRR vo Vestníku č. (\*) pod značkou (\*). Túto RD uzatvárajú Zmluvné strany v súlade so súťažnými podkladmi a ich prílohami, v súlade s vysvetleniami súťažných podkladov a súvisiacich dokladov a dokumentov, ak k vysvetľovaniu došlo, a v súlade s predloženou ponukou úspešného uchádzača.

Čl. I

Účastníci a účel Rámcovej dohody

1. **Dodávateľ** je na základe Povolenia č. (\*) zo dňa (\*) vydaného Úradom pre reguláciu sieťových odvetví, oprávnený podnikať v predmete podnikania: elektroenergetika a rozsah podnikania: (\*).
2. Dodávateľ vyhlasuje, že má uzatvorenú platnú „Zmluvu/Dohodu o postúpení a prevzatí zodpovednosti za odchýlku“ so zúčtovateľom odchýlok (\*)., zo dňa (\*)., a že je subjektom zúčtovania odchýlky účastníka trhu v zmysle platného Zákona o energetike.
3. Dodávateľ vyhlasuje, že má uzatvorenú Rámcovú zmluvu o prístupe a distribúcii s prevádzkovateľom distribučnej siete , (\*) a. s., zo dňa (\*), (\*), a. s. zo dňa (\*) a (\*), a. s. zo dňa (\*).
4. **Odberateľ - mesto** ako verejný obstarávateľ sa zúčastnil verejného obstarávania identifikovaného v Preambule tejto RD, ktoré na základe Dohody o centralizovanej činnosti vo verejnom obstarávaní v oblasti dodávky elektriny pre Odberateľa - mesto a ďalších odberateľov - členské mestá Únie miest Slovenska realizovala centrálna obstarávacia organizácia podľa § 15 ods. 2 písm. a) ZVO.
5. Odberateľ – mesto uzatvára túto RD aj pre právnické osoby zriadené alebo založené Odberateľom - mestom (ďalej aj „**organizácie v zriaďovateľskej pôsobnosti Odberateľa**“) uvedené v Prílohe č. 1 tejto RD. Odberateľ - mesto a organizácie v zriaďovateľskej pôsobnosti Odberateľa sú ďalej v tejto RD označení aj ako **„koncoví odberatelia.“** Koncoví odberatelia budú formou čiastkových zmlúv o združenej dodávke elektriny, zabezpečení distribúcie elektriny a prevzatí zodpovednosti za odchýlku (ďalej len „**Čiastkové zmluvy**“) zadávať na obdobie jedného kalendárneho roka (ak nie je pri konkrétnom odbernom mieste uvedený iný termín začiatku alebo ukončenia plnenia) zákazky na základe tejto RD, pričom za výkon práv a plnenie povinností vyplývajúcich z tejto RD a Čiastkových zmlúv bude zodpovedať každý z koncových odberateľov samostatne, ak v tejto RD alebo v Čiastkovej zmluve explicitne nie je uvedené inak. Uzatvorením Čiastkovej zmluvy organizácia v zriaďovateľskej pôsobnosti Odberateľa pristúpi k RD na dobu trvania Čiastkovej zmluvy. Ak sa v tejto RD používa pojem Odberateľ a táto RD vyslovene neuvádza, že ide iba o Odberateľa - mesto, má sa za to, že sa za Odberateľa považuje Odberateľ – mesto a každý ďalší koncový odberateľ jednotlivo, ak Čiastková zmluva medzi ním a Dodávateľom nadobudla účinnosť. Odberateľ - mesto si vyhradzuje právo zahrnúť do tejto RD aj právnickú osobu, ktorú zriadi alebo založí počas trvania Rámcovej dohody a ktorá bude spĺňať znaky verejného obstarávateľa podľa § 7 ods. 1 písm. d) v spojení s § 7 ods. 2 ZVO a ktorej odberné miesto/odberné miesta bude/budú na území mesta, ktoré zriaďuje alebo zakladá túto organizáciu.
6. Odberné miesta tých koncových odberateľov, t. j. Odberateľa a organizácií v zriaďovateľskej pôsobnosti Odberateľa, ktorí pre konkrétny kalendárny rok uzatvoria Čiastkovú zmluvu, tvoria v danom kalendárnom roku na účely RD a Čiastkových zmlúv „**odberovú skupinu**”.
7. Základným účelom RD je zabezpečenie prenosu, prevzatie zodpovednosti za odchýlku, distribúcie a dodávky elektriny na odberné miesta Odberateľa a ďalších koncových odberateľov, a to prostredníctvom následne uzatvorených Čiastkových zmlúv.

Čl. II

Predmet Rámcovej dohody

1. Predmetom tejto RD je:
2. záväzok Dodávateľa dodávať elektrinu do odberných miest špecifikovaných v čl. IV tejto RD a v prílohe č. 2 tejto RD (ďalej aj „**OM**“) za podmienok dohodnutých v tejto RD a jej prílohách a Čiastkových zmluvách, ako aj do ďalších OM za podmienok podľa čl. IV bod 2 tejto RD,
3. záväzok Dodávateľa prevziať za Odberateľa zodpovednosť za odchýlky za OM voči zúčtovateľovi odchýlok,
4. záväzok Dodávateľa zabezpečiť do OM distribúciu elektriny a ostatné služby spojené s použitím distribučnej sústavy (ďalej len „**distribučné služby**“) od príslušného prevádzkovateľa distribučnej sústavy, ku ktorej sú OM pripojené (ďalej len „**PDS**“) v rozsahu a podľa podmienok tejto RD a Prevádzkového poriadku PDS,
5. dohoda Zmluvných strán na spôsobe stanovenia výšky a úhrady ceny za realizované dodávky elektriny a služby Dodávateľa, v zmysle podmienok stanovených v tejto RD a v zmysle následne uzatvorených Čiastkových zmlúv,
6. záväzok Dodávateľa zabezpečiť individuálnu klientsku starostlivosť/obsluhu zahrňujúcu odbornú podporu prostredníctvom minimálne troch alebo viacerých ustanovených zodpovedných osôb Dodávateľa - Kľúčového obchodného manažéra (angl. tzv. „**Key Account Manager**“) pre všetky odberné miesta špecifikované v čl. IV tejto RD, s rozdelením podľa distribučných oblastí - min. jedna osoba pre západ, jedna pre stred a jedna pre východ,
7. záväzok Dodávateľa poskytovať Odberateľovi údaje – z centrálnej aplikácie (alebo z webstránky príslušnej energetickej burzy EEX alebo PXE) pre sledovanie vývoja denných zúčtovacích cien príslušných burzových produktov použitých vo výpočte cien za dodávku elektriny podľa Prílohy č. 4 a Prílohy č. 5 vo formáte PDF záväzok Dodávateľa poskytovať Odberateľovi dáta z centrálnej aplikácie pre sledovanie vývoja cien príslušných burzových produktov v rámci obchodného dňa počas celej platnosti a účinnosti tejto RD (napr. PXE Price Index,) v akomkoľvek formáte, ktorý nebude editovateľný,
8. záväzok Dodávateľa zabezpečiť na základe požiadavky Odberateľa - mesta a podľa jeho pokynov oznámených minimálne dva kalendárne mesiace vopred nevyhnutnú súčinnosť Dodávateľa na príjem údajov o spotrebe a cene vo formáte XML,
9. záväzok Dodávateľa sprístupniť elektronický portál (zobrazovanie odberných miest, história spotreby, zobrazovanie faktúr s možnosťou ich stiahnutia). Splnením záväzku podľa písm. g) tento záväzok nie je dotknutý.
10. Predmetom tejto RD je aj dohoda Zmluvných strán o:
11. podmienkach dodania elektriny a služieb, bližšie uvedených v ustanoveniach tejto RD,
12. podmienkach uzatvárania Čiastkových zmlúv, resp. určenia základných práv a povinností koncových odberateľov na jednej strane a Dodávateľa na druhej strane,
13. poskytnutí služieb a súčinnosti nepriamo súvisiacich s dodávkou elektriny.
14. II

Plnenie Rámcovej dohody, podmienky uzatvárania Čiastkových zmlúv

1. Dodávateľ a Odberateľ sa dohodli, že RD je uzatvorená na dobu určitú odo dňa nadobudnutia jej účinnosti **do 31.12.2028**. Dodávka elektrickej energie a plnenie ďalších služieb bude prebiehať na základe Čiastkových zmlúv max. po dobu 48 mesiacov.

2. Zmluvné strany sa dohodli, že:

a. Čiastkové zmluvy s Dodávateľom budú uzatvárané tak, že na strane Odberateľov budú vystupovať Odberateľ – mesto a tie organizácie v zriaďovateľskej pôsobnosti Odberateľa, ktorí (i) sú alebo budú identifikovaní v Prílohe č. 1 tejto RD a zároveň (ii) sa rozhodli pristúpiť ku uzatvoreniu Čiastkovej zmluvy na nasledujúci kalendárny rok, pričom každý z koncových odberateľov – účastníkov Čiastkovej zmluvy bude zodpovedať za plnenie všetkých svojich záväzkov samostatne, ak nebude v Čiastkovej zmluve alebo v tejto RD výslovne uvedené inak,

b. jednotlivé Čiastkové zmluvy, ktoré budú uzatvárané na základe tejto RD počas jej platnosti, budú zodpovedať podmienkam dohodnutým v tejto RD.

3. Ak v odseku 5 tohto článku nie je uvedené inak, Odberateľ - mesto je povinný oznámiť Dodávateľovi za seba a za každého z koncových odberateľov uvedených v Prílohe č. 1 tejto RD, či on a koncoví odberatelia (každý z nich jednotlivo) majú alebo nemajú záujem uzatvoriť Čiastkovú zmluvu na nasledujúci kalendárny rok trvania tejto RD, a to písomne najneskôr do 15.03. prebiehajúceho kalendárneho roka. Súčasťou oznámenia bude aj informácia o (i) zvolenom spôsobe určenia ceny elektriny, o (ii) zvolenom tolerančnom pásme podľa čl. V tejto RD (iii) a aktualizácia Prílohy č. 1 k tejto RD na nasledujúci kalendárny rok. Na základe oznámenia podľa predchádzajúcej vety tí koncoví odberatelia, ktorí majú záujem, uzatvoria s Dodávateľom najneskôr do 30.04. prebiehajúceho kalendárneho roka Čiastkovú zmluvu, ktorej vzor tvorí Prílohu č. 7 k tejto RD. Pokiaľ vznikne nesúlad medzi Prílohou č. 1 poskytnutou zo strany Odberateľa - mesta a skutočným stavom OM podľa údajov PDS, Zmluvné strany sa výslovne dohodli, že plnenie Čiastkovej zmluvy bude prebiehať podľa údajov evidovaných u PDS.

4. Skutočnosť, že koncový odberateľ v niektorom z kalendárnych rokov trvania tejto RD neuzavrie Čiastkovú zmluvu, nemá vplyv na trvanie tejto RD.

5. Pre kalendárny rok 2025 platí, že bezodkladne po nadobudnutí účinnosti tejto RD budú uzatvorené Čiastkové zmluvy s tými koncovými odberateľmi, u ktorých je v Prílohe č. 2 uvedený ako termín dodávky elektriny rok 2025 a s takými parametrami, ako je uvedené v Prílohe č. 2 k tejto RD. Na účel uzatvorenia Čiastkových zmlúv Dodávateľ poskytne všetku súčinnosť podľa pokynov centrálnej obstarávacej organizácie.

Čl. IV

Miesto plnenia a odberné miesta

1. Dodávka elektriny Dodávateľom vrátane zabezpečenia distribučných služieb a prevzatia zodpovednosti za odchýlky sa na základe tejto RD a podľa uzatvorených Čiastkových zmlúv uskutoční do odberných miest špecifikovaných v Prílohe č. 2 tejto RD, vrátane zmien vykonaných podľa ods. 2 tohto článku RD.
2. Odberateľ si vyhradzuje právo meniť počty odberných miest v závislosti od jeho reálnych potrieb alebo pri vzniku okolností, o ktorých Odberateľ pri podpise tejto RD nemal vedomosť, a to kedykoľvek počas trvania tejto RD a Čiastkovej zmluvy, pred začatím dodávky na príslušný kalendárny rok aj počas dodávky. Odberateľ sa zaväzuje oznámiť Dodávateľovi minimálne jeden kalendárny mesiac vopred vznik OM, začatie dodávky do OM a zánik OM. Pri začatí dodávky a zániku OM uzatvoria Dodávateľ a Odberateľ dodatok k Čiastkovej zmluve, predmetom ktorého bude pri začatí dodávky identifikácia a parametre OM a údaj o cene určenej v súlade s touto RD. Na nové odberné miesta sa budú vzťahovať ustanovenia Rámcovej dohody a uzatvorenej Čiastkovej zmluvy. Pri zániku OM Dodávateľ nemá právo uplatňovať si žiadne sankcie ani iné finančné kompenzácie voči Odberateľovi. Zmena OM v Čiastkovej zmluve sa považuje za zmenu OM v RD. Zánikom existujúcich OM a vznikom nových OM elektriny nezaniká nárok Dodávateľa na uplatnenie sankcií v zmysle Čl. VI ods. 13 tejto RD z dôvodu nedočerpania zmluvného množstva elektriny celou odberovou skupinou v zmysle dohodnutého tolerančného pásma.
3. Odberateľ a Dodávateľ berú na vedomie, že keď v priebehu zmluvného obdobia definovaného v Čiastkovej zmluve dôjde k vzniku nových OM s predpokladanou ročnou spotrebou do 30 MWh/OM, cena dodávky elektrickej energie a ďalších služieb do týchto nových OM bude rovnaká ako cena pre pôvodné OM. Ak v priebehu zmluvného obdobia definovaného v Čiastkovej zmluve dôjde k vzniku nových OM s cenou stanovenou inak ako na jeden kalendárny rok s predpokladanou ročnou spotrebou nad 30 MWh/OM, cena dodávky elektrickej energie a ďalších služieb do týchto nových OM bude rovnaká ako cena pre pôvodné OM. Ak v priebehu zmluvného obdobia definovaného v Čiastkovej zmluve dôjde k vzniku nových OM s cenou stanovenou na jeden kalendárny rok s predpokladanou ročnou spotrebou nad 30 MWh/OM, má Dodávateľ vo vzťahu k týmto novým OM nárok na uplatnenie maximálne dvojnásobku marže Sop (ďalej len „**Navýšenie marže Sop**“), tzn. cena za dodávku elektrickej energie CDE = CKOMRRRR + 2x Sop [EUR/MWh bez DPH]. Ak v zmysle predchádzajúcej vety dôjde v dôsledku pripojenia tohto OM nad 30MWh/ročne k prekročeniu hornej hranice tolerančného pásma, bude uhradené Navýšenie marže Sop podľa predchádzajúcej vety odpočítané z prirážky za nadodber z tohto OM podľa Čl. VI ods. 14 tejto RD. Zároveň Odberateľ berie na vedomie, že v prípade vzniku nových odberných miest počas trvania Čiastkovej zmluvy nedochádza k navýšeniu predpokladaného množstva elektrickej energie pre odberovú skupinu, ktorú tvoria OM všetkých koncových odberateľov odoberajúcich elektrickú energiu v príslušnom kalendárnom roku

Čl. V

Spôsob stanovenia ceny

1. Pre zabezpečenie právnej istoty a vylúčenie pochybností Dodávateľ nie je povinný fyzicky nakupovať elektrinu v súlade so spôsobom určenia ceny pre koncových odberateľov podľa tohto článku RD, tzn. Dodávateľ má právo nakúpiť alebo alokovať príslušné zmluvné množstvá elektriny aj v iné obchodné dni a z iných obchodných produktov nesúvisiacich so spôsobom určenia ceny podľa tohto článku RD. Obchodná stratégia nákupu komodity Dodávateľom nemá vplyv na spôsob určenia ceny za dodávku elektriny podľa tohto článku RD. Dodávateľ je však povinný počas trvania tejto RD pravidelne doručovať Odberateľovi - mestu krycie listy s čestnými vyhláseniami o pripravenosti a dostupnosti najmenej 80 % zmluvného množstva elektriny zodpovedajúceho obdobiu ocenenia dodávky, ktorých vzor tvorí prílohu č. 6 tejto RD pre každú odberovú skupinu osobitne, a to nasledovne:
2. v prípade spôsobu určenia ceny podľa ods. 2 písm. a. tohto článku najneskôr do dvoch pracovných dní po dátume 30.11. kalendárneho roka predchádzajúceho roku dodávky, elektronicky vo formáte pdf dokumentu podpísaného oprávnenou osobou Dodávateľa, ktorý bude tvoriť prílohu e-mailu a následne do 10 dní originál listinnou formou,
3. v prípade spôsobu určenia ceny podľa ods. 2 písm. b. tohto článku vždy do 2 pracovných dní po skončení kalendárneho mesiaca, ktorého sa krycí list s čestným prehlásením týka, elektronicky vo formáte pdf dokumentu podpísaného oprávnenou osobou Dodávateľa, ktorý bude tvoriť prílohu e-mailu a následne do 10 dní originál listinnou formou.
4. Odberateľ – mesto má právo výberu z nasledujúcich dvoch spôsobov určenia ceny komodity elektriny, bližšie popísaných v prílohách č. 4 a 5 tejto RD:

dodávka elektriny na základe priemernej ceny ročného produktu PXE F BL CAL za vybrané dni v kalendárnom roku pred začatím obdobia dodávky elektriny na nasledujúci kalendárny rok , t. j. 01.01.- 31.12., určenej podľa Prílohy č. 4 tejto RD,

dodávka elektriny na základe ceny produktu PXE F BL Month určenej aritmetrickým priemerom 30tich cien (z posledných zverejnených 30 dní) 2 dni pred začatím obdobia dodávky v nasledujúcom kalendárnom mesiaci, určenej podľa Prílohy č. 5 tejto RD.

1. Odberateľ - mesto je povinný oznámiť výber podľa ods. 2 tohto článku Dodávateľovi za seba a organizácie v jeho zriaďovateľskej pôsobnosti v súlade s čl. III ods. 3 RD na nasledujúci kalendárny rok.
2. Zmluvné strany a koncoví odberatelia sú výberom podľa ods. 2 viazaní po celú dobu trvania Čiastkovej zmluvy.
3. Ceny za dodávku elektriny uvedené v tejto RD neobsahujú spotrebnú daň z elektriny (ďalej len „**SpD**“) podľa zákona č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov (ďalej len „**zákon č. 609/2007 Z. z**.“) a daň z pridanej hodnoty (ďalej len „**DPH**“) podľa zákona č. 222/2004 Z. z. o dani z pridanej hodnoty v znení neskorších predpisov (ďalej len „**zákon o dani z pridanej hodnoty“**).
4. K cenám za dodávku elektriny sa pri fakturácii pripočítava SpD v sadzbách platných ku dňu uskutočnenia zdaniteľného plnenia a DPH v súlade s účinným zákonom o dani z pridanej hodnoty v sadzbách platných ku dňu uskutočnenia zdaniteľného plnenia.
5. Ak Odberateľ požaduje dodávku elektriny oslobodenú od SpD a je držiteľom povolenia na oslobodenú elektrinu tak, ako to ustanovuje zákon č. 609/2007 Z. z., je povinný jedno vyhotovenie tohto povolenia odovzdať Dodávateľovi v súlade s príslušnou právnou úpravou.
6. K cenám za dodávku elektriny Dodávateľ Odberateľovi pri fakturácii pripočíta tarifu za systémové služby a tarifu za prevádzkovanie systému podľa aktuálne platného cenového rozhodnutia ÚRSO, ktorým bola určená alebo schválená tarifa za prevádzkovanie systému a tarifa za systémové služby a Odberateľ sa tieto zaväzuje Dodávateľovi uhradiť.
7. V prípade, že dodávka elektriny bude zaťažená inými daňami, poplatkami alebo inými obdobnými peňažnými platbami zavedenými legislatívou Slovenskej republiky, ktoré nie sú uplatňované v čase uzatvárania tejto RD, cena za dodávku elektriny sa upraví o príslušnú čiastku, pričom Dodávateľ je povinný koncových odberateľov vopred písomne upovedomiť o týchto zmenách.
8. Dodávateľ bude popri cene dodávky stanovenej niektorým zo spôsobov podľa ods. 2 tohto článku účtovať koncovým odberateľom, s ktorými uzatvorí Čiastkovú zmluvu:
9. cenu za distribučné služby a ostatné tarify fakturované PDS v súlade s platnými cenovými rozhodnutiami ÚRSO vzťahujúcimi sa na distribučné služby poskytované PDS podľa sadzby dohodnutej v Čiastkovej zmluve alebo v zmluve o pripojení do distribučnej sústavy elektriny,
10. poplatok do jadrového fondu v súlade s platným nariadením Vlády SR alebo iným príslušným legislatívnym predpisom, pokiaľ takáto zmena nastane,
11. ostatné služby súvisiace s distribúciou elektriny podľa platného cenníka služieb distribúcie príslušného PDS (ďalej aj „**cenník služieb distribúcie**“).
12. Cenové rozhodnutia ÚRSO a cenník služieb distribúcie sú uverejnené na internetovej stránke PDS.
13. Ak dôjde k zmene regulovaných cien na základe zmeny cenového rozhodnutia ÚRSO počas zmluvného obdobia, je Dodávateľ oprávnený účtovať Odberateľovi ceny v súlade s podmienkami príslušného nového cenového rozhodnutia ÚRSO.
14. V prípade zmeny cenníka služieb distribúcie príslušného PDS je Dodávateľ oprávnený účtovať Odberateľovi ceny za tieto služby v súlade so zmenou tohto cenníka.
15. Ceny uvedené v cenových rozhodnutiach ÚRSO neobsahujú DPH. K cenám sa pri fakturácii pripočítava DPH v súlade s platnými zákonmi.
16. Zmluvné strany vylučujú aplikáciu Cenníka Dodávateľa a Všeobecných zmluvných podmienok Dodávateľa.
17. Odberateľ nie je povinný uhrádzať Dodávateľovi žiadne ďalšie poplatky alebo iné náklady spojené s odbernými miestami, nedohodnuté v tejto RD alebo v Čiastkovej zmluve.
18. Odberateľ bude povinný uhradiť Dodávateľovi spolu s cenou za plnenia podľa Čiastkovej zmluvy ďalšie platby, resp. poplatky súvisiace s predmetom Čiastkovej zmluvy, ak svojím konaním, resp. nekonaním vyvolal vznik skutočností a potrebu uskutočnenia ďalších úkonov (služieb) zo strany Dodávateľa a tieto sú spoplatňované podľa cenníka služieb PDS.
19. Zmluvné strany sa dohodli, že pre účely stanovenia ceny za dodávku elektriny si budú dodávku elektriny koncoví odberatelia objednávať na základe Čiastkových zmlúv, pričom pri podpise Čiastkovej zmluvy bude v mene koncových odberateľov konať Odberateľ - mesto. Je na rozhodnutí každého z koncových odberateľov, či na ten-ktorý kalendárny rok pristúpi k uzatvoreniu Čiastkovej zmluvy. Dodávateľ berie na vedomie, že
20. koncoví odberatelia nie sú povinní uzatvoriť Čiastkovú zmluvu v každom roku platnosti tejto RD,
21. koncoví odberatelia nie sú povinní výlučne z titulu uzatvorenia tejto RD vyčerpať ani minimálne množstvá elektriny.
22. Dodávateľ nemá nárok na úhradu ďalších nákladov, ktoré nie sú uvedené v tejto RD, ak ich povinnosť platiť nevyplynie ako nová povinnosť zo všeobecne záväzného právneho predpisu.
23. Zmluvné strany sa dohodli, že Odberateľ - mesto je oprávnený zvoliť pre každý kalendárny rok, pre ktorý on alebo organizácie v jeho zriaďovateľskej pôsobnosti pristúpia k uzatvoreniu Čiastkovej zmluvy, toleranciu množstva skutočne odobratej elektriny - Ročného zmluvného množstva (RZM), ktorá bude po dobu trvania danej Čiastkovej zmluvy záväzná pre celú odberovú skupinu, t. j. Odberateľa - mesto ako aj pre tie organizácie v jeho zriaďovateľskej pôsobnosti, ktoré budú účastníkmi Čiastkovej zmluvy v danom kalendárnom roku, pričom Odberateľ - mesto pre celú odberovú skupinu môže zvoliť:
24. **tolerančné pásmo 90 % až 110 %**, t. j. záväzok odberu elektriny +-10% z ročného zmluvného množstva (RZM) alebo
25. **tolerančné pásmo 95 % až 105 %**, t. j. záväzok odberu elektriny +-5% z ročného zmluvného množstva (RZM),
26. V súlade s čl. III ods. 3 RD oznámi Odberateľ - mesto Dodávateľovi aj informáciu o tom, ktoré tolerančné pásmo zvolil. Dodávateľ je povinný poskytnúť odberovej skupine zľavu z hodnoty SOP vo výške 10 % v prípade výberu tolerančného pásma 95 % až 105 %.
27. V prípade, že odbernému miestu (alebo odberným miestam) bola alebo bude príslušným PDS pridelená distribučná sadzba ako pre domácnosti, je Dodávateľ povinný týmto OM prideliť cenu za dodávku elektriny regulovanú Úradom pre reguláciu sieťových odvetví (ÚRSO) namiesto ceny určenej podľa tejto RD v príslušnom kalendárnom roku.
28. V prípade schválenia registrácie koncového odberateľa (tzn. všetkých jeho odberných miest alebo len niektorých z jeho odberných miest) ako „zraniteľného odberateľa mimo domácnosti”, je Dodávateľ povinný prideliť cenu za dodávku elektriny regulovanú ÚRSO namiesto ceny určenej podľa tejto RD v príslušnom kalendárnom roku v súlade s platnou legislatívou, ak by cena určená podľa tejto RD bola vyššia ako cena za dodávku elektriny regulovaná ÚRSO. Za týmto účelom uzatvoria zmluvné strany dodatok k Čiastkovej zmluve.
29. Ak Dodávateľ nedodá Odberateľovi - mestu krycí list s čestným vyhlásením v súlade s ods. 1 tohto článku alebo sa tento krycí list s čestným vyhlásením ukáže ako nepravdivý, Odberateľ - mesto je oprávnený uplatniť voči Dodávateľovi zmluvnú pokutu podľa čl. VIII ods. 3 RD. Popri uplatnení zmluvnej pokuty má Odberateľ – mesto právo odstúpiť od tejto RD, pričom odstúpenie od RD nadobudne účinnosť posledným dňom kalendárneho mesiaca, v ktorom bolo doručené Dodávateľovi. Ak Odberateľ – mesto nevyužije právo odstúpiť od tejto RD, je rovnako oprávnený uplatniť zmluvnú pokutu podľa čl. VIII ods. 3 RD a zároveň platí, že počas obdobia, na ktoré nebol vystavený krycí list s čestným vyhlásením alebo informácie v ňom uvedené boli nepravdivé, je Dodávateľ povinný uplatňovať voči odberovej skupine cenu elektriny vychádzajúc z elektriny pre príslušný obchodný deň podľa OKTE DT (SPOT), a to nasledovne:
30. ak cena podľa OKTE DT (SPOT) bude nižšia ako cena dohodnutá podľa uzatvorenej Čiastkovej zmluvy, má Dodávateľ voči Odberateľom právo len na zaplatenie tejto nižšej ceny
31. ak cena podľa OKTE DT (SPOT) bude rovnaká alebo vyššia, má Dodávateľ voči Odberateľom právo na zaplatenie ceny určenej podľa uzatvorenej Čiastkovej zmluvy a ostatné zvýšené náklady znáša Dodávateľ.

Cena sa vyššie uvedeným spôsobom stanovuje aj za kalendárny mesiac, v ktorom bolo doručené odstúpenie od tejto RD podľa tohto odseku.

Čl. VI

Platobné podmienky, fakturácia a vyúčtovanie

1. Dodávka elektriny a distribučné služby sú v zmysle zákona o dani z pridanej hodnoty považované za opakované dodanie tovaru a služby. Úhrada za plnenia podľa tejto RD bude prebiehať na princípe preddavkových platieb a vyúčtovacích faktúr. Faktúry budú vystavované jednotlivo pre každého koncového odberateľa, ktorý bude v príslušnom období účastníkom Čiastkovej zmluvy. Jednotlivé faktúry Dodávateľ doručí jednotlivým koncovým odberateľom odberovej skupiny písomne v listinnej forme na adresu ich sídla alebo v elektronickej forme na e-mailový kontakt príslušného koncového odberateľa oznámený Dodávateľovi koncovým odberateľom.
2. Odberateľ alebo koncoví odberatelia sú oprávnení vyžadovať tzv. „spoločnú“ alebo „združenú“ dohodu o preddavkoch, pokiaľ sa v zozname odberných miest nachádza viac ako jedno odberné miesto.
3. Preddavkové platby budú hradené v prípade ročného fakturačného obdobia (OM kategórie NN) aj v prípade mesačného fakturačného obdobia (OM kategórie NN a VN). Výška a režim zálohových platieb budú určené dohodou o preddavkoch, ktorú vyhotoví Dodávateľ každému koncovému odberateľovi jednotlivo v elektronickej forme, ak koncový odberateľ nebude požadovať listinnú formu, pri zachovaní nasledovných podmienok:

 **Režim zálohových platieb**

Počet zálohových platieb na kalendárny rok pre odberné miesta s priebehovým meraním (meranie typu A, B, s diaľkovým odpočtom) – 12 (pri období skutočnej dodávky elektriny kratšom ako kalendárny rok sa uvedie počet kalendárnych mesiacov skutočnej dodávky elektriny)

Počet zálohových platieb na kalendárny rok pre odberné miesta bez priebehového merania (meranie typu C) – 11 (pri období skutočnej dodávky elektriny kratšom ako kalendárny rok sa uvedie počet kalendárnych mesiacov skutočnej dodávky elektriny – 1)

**Výška zálohových platieb**

V prípade odberovej skupiny s ocenením dodávky elektriny pevnou cenou na celý kalendárny rok CDEC, vypočíta Dodávateľ výšku mesačnej zálohovej platby ako jednu dvanástinu (1/12) (pri období skutočnej dodávky elektriny kratšom ako kalendárny rok sa uvedie 1/počet kalendárnych mesiacov skutočnej dodávky elektriny) alikvotnej hodnoty Čiastkovej zmluvy pre príslušného koncového odberateľa vrátane distribučných a regulovaných poplatkov, tzn. - Ročné zmluvné množstvo elektriny na jednotlivých odberných miestach koncových odberateľov vynásobí jednotkovou cenou za dodávku elektriny “CDEC” (vypočítanou podľa Prílohy č. 4 tejto RD) a jednotkovými cenami regulovaných a distribučných poplatkov, spotrebnou daňou, a rozdelí ich počtom mesiacov kalendárneho roka.

V prípade odberovej skupiny s ocenením dodávky elektriny pevnou cenou na každý kalendárny mesiac CDEM, vypočíta Dodávateľ výšku mesačnej zálohovej platby z jednotkovej ceny za dodávku elektriny CDEM rovnako, ako pre prvý mesiac kalendárneho roka dodávky elektriny (január, resp. pri inom období skutočnej dodávky elektriny prvý mesiac skutočnej dodávky elektriny), tzn. - Ročné zmluvné množstvo elektriny RZM na jednotlivých odberných miestach koncových odberateľov vynásobí na jednotkovou cenou za dodávku elektriny CDEM na mesiac január (resp. prvý mesiac) a jednotkovými cenami regulovaných a distribučných poplatkov, spotrebnou daňou, a rozdelí ich počtom mesiacov kalendárneho roka (teda 12, resp. pri období skutočnej dodávky elektriny kratšom ako kalendárny rok počet kalendárnych mesiacov skutočnej dodávky elektriny).

**Termíny splatnosti:** individuálne stanovené pre každý preddavok samostatne, najmenej však 30 dní.

**Spôsob platby:** bezhotovostným prevodom.

1. Na vyúčtovacej faktúre budú odpočítané skutočne zaplatené preddavky. Prípadný preplatok vráti Dodávateľ Odberateľovi v termíne do splatnosti faktúry na účet uvedený v záhlaví príslušnej Čiastkovej zmluvy.
2. Dodávateľ fakturuje podľa predchádzajúcich bodov Odberateľovi dodávku elektriny a distribučné služby na základe podkladov, ktoré obdrží z informačného systému príslušnej PDS.
3. Dodávateľ je oprávnený výlučne refakturovať Odberateľovi všetky doplatky, ktoré vzniknú v súvislosti so zmenou alebo doplnením údajov týkajúcich sa Odberateľa v systéme PDS. Tieto doplatky je oprávnený fakturovať najskôr v mesiaci, kedy boli zistené a bude sa k nim pristupovať ako k platbám za služby poskytnuté v tom mesiaci, v ktorom boli zistené.
4. Lehota splatnosti faktúry je 30 kalendárnych dní od jej doručenia Odberateľovi. Ak pripadne deň splatnosti na deň pracovného voľna, faktúra je splatná najbližší pracovný deň. Každá faktúra vystavená Dodávateľom bude obsahovať náležitosti podľa § 74 zákona o dani z pridanej hodnoty v platnom znení. Ak predložená faktúra nebude vystavená v súlade s touto RD alebo Čiastkovou zmluvou, Odberateľ ju bezodkladne vráti Dodávateľovi na prepracovanie. Opravená faktúra je splatná do 30 kalendárnych dní odo dňa jej opätovného doručenia Odberateľovi.
5. Všetky faktúry budú uhrádzané výhradne bezhotovostne prevodným príkazom. Ďalšie podrobnosti o platobných podmienkach, ako aj následkoch omeškania s úhradou platieb upraví Čiastková zmluva.
6. V prípade zmeny ceny v súlade s ustanovením čl. V tejto RD je Dodávateľ oprávnený upraviť preddavkové platby jednostranným oznámením doručeným Odberateľovi. Dodávateľ je povinný vyúčtovať Odberateľovi skutočné množstvo odobratej elektriny do 10 dní od ukončenia dohodnutého zúčtovacieho obdobia, a doručiť vyúčtovaciu faktúru Odberateľovi. Vyúčtovacia faktúra so zohľadnením pravidelných mesačných platieb je splatná do 30 kalendárnych dní od doručenia vyúčtovacej faktúry.
7. Ak nie je v tejto RD výslovne uvedené inak, ustanovenia tejto RD týkajúce sa Odberateľa, platia samostatne pre všetkých koncových odberateľov, ktorí pristúpili k uzatvoreniu Čiastkovej zmluvy a tým pristúpili k RD. Odberateľ - mesto nezodpovedá za plnenie povinností ostatných koncových odberateľov; ods. 11 touto vetou nie je dotknutý.
8. Odberová skupina ako celok sa zaväzuje skutočne odobrať minimálne 90 % alebo 95 % (podľa výberu vykonaného v súlade s touto RD) z predpokladaného ročného odberu elektriny (ďalej len „**Ročného zmluvného množstva elektriny**“). Do vyhodnocovania skutočne odobratej elektriny sa započítavajú aj zmeny v Zozname odberných miest uskutočnené počas trvania Čiastkovej zmluvy.
9. Dodávateľ vykoná vyhodnotenie skutočne odobratej elektriny za celý kalendárny rok trvania Čiastkovej zmluvy (ďalej len „**zmluvné obdobie ČZ**“) súčtom odberov za všetky OM uvedené v Prílohe č. 2 (tzn. celou odberovou skupinou), vrátane zmien vykonaných v súlade s čl. IV ods. 2 tejto RD, k poslednému dňu zmluvného obdobia ČZ. Dodávateľ je povinný vyhodnotenie doručiť Odberateľovi do 10.01. kalendárneho roka nasledujúceho po roku, za ktorý sa vyhodnotenie vykonáva; Dodávateľ však nie je v omeškaní s povinnosťou doručenia vyhodnotenia po čas trvania prekážky vzniknutej nedostupnosťou údajov, ktorú spôsobil príslušný prevádzkovateľ distribučnej sústavy a ak túto prekážku bezodkladne oznámi a preukáže Odberateľovi. Súčasťou vyhodnotenia zaslaného Odberateľovi – mestu budú podklady obsahujúce rozpočítanie elektrickej energie, vo vzťahu ku ktorej nebolo dosiahnuté tolerančné pásmo (tzv. pododber) alebo bolo prekročené tolerančné pásmo (tzv. nadodber), na tých koncových odberateľov, ktorí sa na vzniku pododberu alebo nadodberu podieľali. Odberateľ - mesto je oprávnený refakturovať náklady za nadodber alebo pododber tým koncovým odberateľom, ktorí sa na ich vzniku podieľali.
10. Zmluvné strany sa dohodli, že v prípade nedosiahnutia dolnej hranice tolerančného pásma odberovou skupinou ako celkom, zisteného vyhodnotením skutočne odobratej elektriny, má Dodávateľ právo dofakturovať Odberateľovi - mestu zmluvnú pokutu vo výške rozdielu medzi dolnou hranicou tolerančného pásma a skutočne odobratou elektrinou. Zmluvná pokuta bude fakturovaná za celú odberovú skupinu Odberateľovi - mestu samostatnou faktúrou vystavenou po vyhodnotení zmluvného obdobia ČZ. Zmluvná pokuta nie je predmetom DPH a je splatná do 30 dní odo dňa doručenia faktúry Odberateľovi - mestu. Zmluvné strany sa dohodli, že zmluvnú pokutu za porušenie záväzku odberovej skupiny odobrať minimálne množstvo elektriny uhradí Odberateľ - mesto. V prípade výpočtu ceny CDEM pre každý kalendárny mesiac samostatne, pre potreby výpočtu a fakturácie zmluvnej pokuty za nedosiahnutie dolnej hranice tolerančného pásma celou odberovou skupinou, použije Dodávateľ hodnotu CDEM12, teda cenu za dodávku elektriny v poslednom (12tom) mesiaci príslušného kalendárneho roka.
11. Odberová skupina ako celok sa zaväzuje skutočne odobrať maximálne 110 % alebo 105 % (podľa výberu vykonaného v súlade s touto RD) z Ročného zmluvného množstva elektriny. Do vyhodnocovania skutočne odobratej elektriny sa započítavajú aj zmeny v Zozname odberných miest uskutočnené počas trvania Čiastkovej zmluvy. V prípade prekročenia hornej hranice tolerančného pásma, má Dodávateľ právo oceniť dodávku elektriny odobratej nad rámec hornej hranice tolerančného pásma hodnotou určenou podľa vzorca uvedeného nižšie. Na cenovú prirážku vystaví Dodávateľ doklad o oprave základu dane (faktúru – ťarchopis), v ktorom uvedie čísla faktúr, ku ktorým sa faktúra – ťarchopis vzťahuje. Doklad o oprave základu dane bude vystavený v súlade s § 25 zákona o dani z pridanej hodnoty v platnom znení. Rozhodným dňom pre vykonanie opravy základu dane je deň, v ktorom Dodávateľ vykonal vyhodnotenie podľa bodu 12 tejto RD.

CPPR (€/MWh)  = (ISOTR x 1,2) - PCR

Kde: PCR je priemerná mesačná cena za dodávku elektriny účtovaná Odberateľovi v kalendárnom roku R v €/MWh,

ISOTR je priemerná cena na krátkodobom trhu SR za všetky hodiny v kalendárnom roku R (hodnota ročného indexu ISOT BASE na dennom trhu na stránke [www.okte.sk](http://www.okte.sk/) v €/MWh.

Dodávateľ a Odberateľ sa dohodli, že v prípade ak bude vypočítaná hodnota CPPR menšia ako 20,00 €/MWh, bude pre výpočet cenovej prirážky použitá hodnota CPPR = 20,00 €/MWh. Zmluvné strany pre vylúčenie akýchkoľvek pochybností zároveň potvrdzujú, že cenová prirážka sa nepovažuje za zmluvnú pokutu a ani nemá jej charakter. Cenová prirážka je osobitný druh platby, ktorá slúži len na pokrytie základných nákladov dodávateľa súvisiacich so zabezpečím zvýšeného množstva elektriny pre koncového odberateľa a zároveň je aj odmenou za zabezpečenie tejto extra služby. Zaplatením cenovej prirážky zároveň nie je dotknuté právo Dodávateľa požadovať úhradu aj všetkých ďalších (iných než len základných) nákladov preukázateľne vynaložených v súvislosti s obstaraním elektriny nad rámec maximálne dohodnutého množstva podľa tohto čl. VI RD.

Čl. VII

Práva a povinnosti

1. Čiastkové zmluvy uzatvorené na základe tejto RD možno meniť, doplniť, či zrušiť len písomnou formou, a to tak, aby neodporovali obsahu, účelu a rozsahu tejto RD, resp. za rovnakých zmluvných podmienok dohodnutých v tejto RD. V prípade vzniku pochybností, resp. rozporov medzi touto RD a Čiastkovými zmluvami, sú rozhodujúce ustanovenia tejto RD. Pre vylúčenie všetkých pochybností sa uvádza, že na plnenie záväzkov z tejto RD a Čiastkových zmlúv nie sú koncoví odberatelia zaviazaní spoločne a nerozdielne, t. j. Dodávateľ má právo od každého z nich požadovať len plnenie pripadajúce na daného koncového odberateľa. Zmeny Čiastkových zmlúv je možné realizovať medzi Dodávateľom a konkrétnym koncovým odberateľom, pokiaľ predmetom zmeny sú výlučne náležitosti týkajúce sa tohto koncového odberateľa (napr. pridanie OM koncového odberateľa).
2. Práva a záväzky z tejto RD a z Čiastkových zmlúv uzatvorených na základe tejto RD možno previesť na iného len s predchádzajúcim písomným súhlasom Odberateľa - mesta a Dodávateľa.
3. Dodávateľ sa zaväzuje realizovať predmet RD v súlade s jej ustanoveniami a ustanoveniami príslušnej Čiastkovej zmluvy, v súlade s príslušnými právnymi predpismi a podľa pokynov a v súlade so záujmami Odberateľa, ktoré sú mu známe a ktoré mu vzhľadom na okolnosti pri vynaložení všetkej odbornej starostlivosti mali byť známe, resp. ktoré mal Dodávateľ poznať v súlade s príslušnými právnymi predpismi, najmä, avšak nielen, v súlade s vyhláškou Úradu pre reguláciu sieťových odvetví č. 207/2023 Z. z. ktorou sa ustanovujú pravidlá pre fungovanie vnútorného trhu s elektrinou, obsahové náležitosti prevádzkového poriadku prevádzkovateľa sústavy, organizátora krátkodobého trhu s elektrinou a rozsah obchodných podmienok, ktoré sú súčasťou prevádzkového poriadku prevádzkovateľa sústavy, vyhláškou č. 236/2016 Z. z., ktorou sa ustanovujú štandardy kvality prenosu elektriny, distribúcie elektriny a dodávky elektriny.
4. Dodávateľ sa zaväzuje vykonávať svoje záväzky podľa tejto RD nepretržite, okrem prípadu prekážky charakteru „vyššej moci- vis maior“. Pre účely tejto RD sa za vyššiu moc považujú udalosti, ktoré nie sú závislé od konania zmluvných strán a ktoré nemôžu zmluvné strany ani predvídať ani nijakým spôsobom priamo ovplyvniť a zároveň bránia zmluvným stranám splniť svoj záväzok, ako napr.: vojna, mobilizácia, živelné pohromy, požiare, embargo a podobne. Za vis maior na účely tejto RD a Čiastkových zmlúv sa nepovažuje vývoj ceny silovej zložky elektriny na komoditnom trhu.
5. Dodávateľ sa zaväzuje dodávať elektrinu v požadovanej kvalite pri dodržaní príslušných kvalitatívnych parametrov stanovených príslušnými technickými normami platnými v SR.
6. Dodávateľ je povinný doručiť Odberateľovi – mestu:
	1. pre odberné miesta s priebehovým meraním (meranie typu A, B, s diaľkovým odpočtom) písomne v elektronickej forme údaje o spotrebe elektriny koncových odberateľov za predchádzajúci štvrťrok (najmä EIC adresa odberného miesta, spotreba spolu, spotreba VT, spotreba NT, celková cena bez DPH, celková cena s DPH, aktuálne zmluvné parametre odberných miest) do 30-tich dní od skončenia štvrťroka vo forme strojovo spracovateľnej zostavy - tabuľky Excel. Túto zostavu Dodávateľ aktualizuje každé 3 mesiace o dáta za toto obdobie. Táto požiadavka sa nepovažuje za splnenú v prípade, ak sú požadované informácie za všetkých koncových odberateľov prístupné Odberateľovi - mestu na zákazníckom portáli Dodávateľa,
	2. pre odberné miesta bez priebehového merania (meranie typu C) písomne v elektronickej forme údaje o spotrebe elektriny koncových odberateľov za predchádzajúci štvrťrok (najmä EIC adresa odberného miesta, celková cena bez DPH, celková cena s DPH, aktuálne zmluvné parametre odberných miest) do 30-tich dní od skončenia štvrťroka vo forme strojovo spracovateľnej zostavy - tabuľky Excel. Túto zostavu Dodávateľ aktualizuje každé 3 mesiace o dáta za toto obdobie. Táto požiadavka sa nepovažuje za splnenú v prípade, ak sú požadované informácie za všetkých koncových odberateľov prístupné Odberateľovi - mestu na zákazníckom portáli Dodávateľa. Pre vylúčenie pochybností Zmluvné strany uvádzajú, že pod pojmami "celková cena bez DPH, celková cena s DPH" sa pre účely prvých troch štvrťrokov rozumejú sumy uhradených preddavkov a pre účely štvrtého štvrťroku rozumejú skutočné hodnoty finančného plnenia po vyúčtovaní k 31.12. Dodávateľ je povinný doručiť Odberateľovi – mestu pre odberné miesta bez priebehového merania (meranie typu C) písomne v elektronickej forme údaje o spotrebe spolu, spotrebe VT, a spotrebe NT za obdobie, za ktoré bolo vykonané zúčtovanie, a to najneskôr do desiatich dní s výnimkou uvedenou v Čl. VI ods. 12 tejto RD.

1. Odberateľ sa zaväzuje:
2. bez zbytočného odkladu písomne informovať Dodávateľa o všetkých skutočnostiach, ktoré majú podstatný význam pri realizácii predmetu tejto RD,
3. odovzdať Dodávateľovi všetky dokumenty a poskytnúť mu všetky známe informácie, ktoré sú potrebné na splnenie všetkých povinností a záväzkov Dodávateľa v zmysle tejto RD,
4. bez zbytočného odkladu poskytnúť Dodávateľovi všetku súčinnosť potrebnú k uskutočneniu jeho záväzkov v zmysle tejto RD.
5. Zmluvné strany sa spoločne zaväzujú oznamovať si navzájom akékoľvek zmeny údajov, ktoré sa týkajú identifikácie zmluvných strán, akúkoľvek zmenu kontaktných údajov, a to vopred a pokiaľ to nie je možné, tak bezodkladne po tom, čo k nej došlo.

Čl. VIII

 Sankcie

1. Ak Dodávateľ napriek oznámeniu vykonanému zo strany Odberateľa - mesta v súlade s čl. III ods. 3 RD neposkytne riadnu a včasnú súčinnosť k uzatvoreniu Čiastkovej zmluvy do 30.04. prebiehajúceho kalendárneho roka, je povinný uhradiť Odberateľovi - mestu zmluvnú pokutu vo výške 500 eur za každý aj začatý deň omeškania so splnením tejto povinnosti.
2. Ak Dodávateľ neuzatvorí zmluvu o zabezpečení manažmentu zdieľania elektriny podľa čl. XI tejto RD, je povinný uhradiť Odberateľovi - mestu zmluvnú pokutu vo výške rovnajúcej sa zmluvnej hodnote pododberu odberovej skupiny za príslušný rok vyčíslenému podľa čl. VI ods. 12 tejto RD za rok, v ktorom došlo k porušeniu povinnosti. Tým nie sú dotknuté práva Odberateľa domáhať sa ďalších svojich zákonných nárokov, vrátane nároku na náhradu škody.
3. Ak sa ktorýkoľvek krycí list s čestným vyhlásením poskytnutým Dodávateľom podľa čl. V tejto RD ukáže byť nepravdivým alebo ak ho Dodávateľ nevydá v súlade s čl. V tejto RD, je Dodávateľ povinný uhradiť Odberateľovi - mestu zmluvnú pokutu vo výške určenej ako súčin záväzne objednaných Ročných zmluvných množstiev elektrickej energie na všetkých odberných miestach všetkých koncových odberateľov odberovej skupiny v rozsahu určenom platnou Čiastkovou zmluvou, na základe ktorej si koncoví odberatelia Ročné zmluvné množstvo zazmluvnili na nasledujúci kalendárny rok (pri spôsobe určenia ceny podľa čl. V ods. 2 písm. a) RD) alebo na najbližší kalendárny mesiac (pri spôsobe určenia ceny podľa čl. V ods. 2 písm. b) RD) a hodnoty prirážky Dodávateľa (SOP). Odberateľ - mesto je oprávnený uplatniť zmluvnú pokutu pri opakovanom porušení povinnosti aj opakovane.
4. Zaplatením zmluvných pokút alebo úrokov z omeškania nie je dotknuté právo na náhradu škody, ktorá vznikla konaním jednej zmluvnej strany druhej zmluvnej strane, a to ani vo výške prevyšujúcej zmluvnú pokutu alebo úrok z omeškania.
5. Dodávateľ sa zaväzuje zaplatiť Odberateľovi - mestu na základe jeho výzvy zmluvnú pokutu vo výške 5 000,- EUR (päťtisíc eur) v prípade porušenia ktorejkoľvek z povinností uvedených v Čl. VII ods. 2 a 6 tejto RD, a to aj opakovane; tým nie je dotknuté právo Odberateľa - mesta domáhať sa náhrady škody v plnej výške.
6. V prípade, ak Dodávateľ poruší ktorékoľvek ustanovenie tejto RD, za porušenie ktorého nie je dohodnutá osobitná zmluvná pokuta, môže si Odberateľ - mesto uplatniť zmluvnú pokutu vo výške 500,- € za každé porušenie, a to aj opakovane.
7. Odstúpením Zmluvnej strany od RD alebo výpoveďou RD nezaniká nárok na zaplatenie zmluvnej pokuty alebo náhrady škody.
8. Každá zo Zmluvných strán je zodpovedná za škodu, ktorá vznikne porušením jej povinností voči druhej zmluvnej strane. Ak Dodávateľ nedodá Odberateľovi zmluvné množstvo do príslušného OM Odberateľa, alebo poruší svoje povinnosti vzťahujúce sa k príslušnému OM Odberateľa iným spôsobom, Odberateľ má po preukázaní rozsahu škody právo na náhradu vzniknutej škody, ak bola preukázateľne spôsobená Dodávateľom elektriny (alebo jeho subdodávateľom) a vznikla v súvislosti s týmto nedodaním, alebo v súvislosti s iným takýmto porušením povinnosti Dodávateľa. Právo na náhradu škody nevzniká za množstvo nedodané pri oprávnenom obmedzení alebo prerušení dodávok elektriny zo strany Dodávateľa v zmysle tejto RD, Čiastkovej zmluvy alebo všeobecne záväzných právnych predpisov (napr. vyhlásenie obmedzujúcich odberových stupňov a havarijného odberového stupňa).
9. Ak je porušenie rovnakej povinnosti sankcionované v tejto RD aj v Čiastkovej zmluvy, sankciu je možné uplatniť len z titulu jednej zo zmlúv.

Čl. IX

Zánik Rámcovej dohody

1. RD zanikne uplynutím základnej doby, na ktorú sa uzavrela podľa ods. 1 čl. III tejto RD.
2. Zmluvný vzťah založený touto RD možno skončiť pred dobou stanovenou v ods. 1 tohto článku nasledovne:
3. písomnou dohodou Zmluvných strán, a to dňom uvedeným v takejto dohode; v dohode o ukončení RD sa súčasne upravia aj nároky Zmluvných strán vzniknuté na základe alebo v súvislosti s RD
4. písomným odstúpením od RD ktoroukoľvek zo Zmluvných strán v zmysle bodu 3. tohto článku
5. písomnou výpoveďou Odberateľa, aj bez uvedenia dôvodu, doručenou Dodávateľovi najneskôr 31.08. kalendárneho roka. RD v tom prípade zaniká 31.12. kalendárneho roka, v ktorom bola doručená výpoveď. Ak však pred podaním výpovede Odberateľ uzatvoril Čiastkovú zmluvu na nasledujúci kalendárny rok, RD zanikne až uplynutím platnosti danej Čiastkovej zmluvy.
6. Každá zo zmluvných strán je oprávnená od RD odstúpiť písomným oznámením o odstúpení od RD, doručeným druhej zmluvnej strane, ak:
7. druhá zmluvná strana podala na seba návrh na vyhlásenie konkurzu,
8. bol podaný návrh na vyhlásenie konkurzu voči druhej zmluvnej strane treťou osobou, pričom dotknutá zmluvná strana je platobne neschopná, alebo je v situácii, ktorá odôvodňuje začatie konkurzného konania,
9. bol na majetok druhej zmluvnej strany vyhlásený konkurz, alebo bol návrh na vyhlásenie konkurzu zamietnutý pre nedostatok majetku,
10. druhá zmluvná strana vstúpila do likvidácie, alebo sa na ňu zriadi nútená správa,
11. došlo k podstatnému porušeniu zmluvy druhou zmluvnou stranou, pričom za podstatné porušenie na účely RD sa považuje na strane odberateľa neoprávnený odber elektriny podľa Zákona o energetike a na strane Dodávateľa najmä (i) strata spôsobilosti alebo hroziaca strata spôsobilosti dodávať elektrinu (ii) nedodávanie elektriny a neplnenie ďalších služieb podľa tejto RD a Čiastkových zmlúv za dohodnutých podmienok (iii) porušenie povinnosti vydať krycí list s čestným vyhlásením podľa čl. V ods. 1 tejto RD alebo v prípade, že sa ukážu ako nepravdivé (iv) neodvedenie dane správcovi dane v lehote stanovenej v § 78 ods. 1 zákona o dani z pridanej hodnoty napriek tomu, že Dodávateľ na faktúre uviedol daň (v) neuhradenie preplatku ktorémukoľvek Odberateľovi na základe vyúčtovania spotreby elektriny podľa Čiastkovej zmluvy, (vi) ďalšie prípady podstatného porušenia uvedené v tejto RD alebo
12. tak ustanovujú osobitné všeobecne záväzné právne predpisy.
13. Účinky odstúpenia od RD nastávajú dňom doručenia písomného oznámenia o odstúpení od RD druhej zmluvnej strane, ak táto RD neustanovuje inak.
14. Ak Dodávateľ má vedomosť, že môže stratiť alebo stratil spôsobilosť dodávať elektrinu, o uvedenom bezodkladne písomne informuje Odberateľa.
15. Odstúpenie od RD alebo jej ukončenie z iného dôvodu sa nedotýka práva na uplatnenie nárokov vyplývajúcich z porušenia RD, vrátane oprávnenia na náhradu škody, zmluvnej pokuty, zmluvných ustanovení týkajúcich sa voľby práva, riešenia sporov medzi zmluvnými stranami a ostatných ustanovení, ktoré podľa RD alebo vzhľadom na svoju povahu majú trvať aj po ukončení RD.
16. Túto Rámcovú dohodu môže na strane koncových odberateľov ukončiť iba Odberateľ – mesto. Úkon smerujúci k zániku tejto Rámcovej dohody vykonaný zo strany Odberateľa – mesta je záväzný aj pre organizácie v jeho zriaďovateľskej pôsobnosti.

Čl. X

Osobitné ustanovenia

1. Zmluvné strany vyhlasujú, že sa neuskutočnili žiadne úkony a neprebiehajú žiadne konania pred akýmkoľvek súdom, rozhodcovským súdom alebo rozhodcom, štátnym alebo iným orgánom verejnej správy, ktoré by mohli ovplyvniť zákonnosť, platnosť alebo vymožiteľnosť tejto RD vo vzťahu k zmluvným stranám alebo ich schopnosti splniť si svoje záväzky vyplývajúce z tejto RD a podľa vedomosti zmluvných strán sa žiadne takéto úkony nepripravujú.
2. V prípade, ak je Dodávateľ zároveň členom skupiny dodávateľov podľa ZVO (ďalej aj len ako „**Skupina dodávateľov**“), vzťahujú sa práva a povinnosti Dodávateľa podľa tejto RD spoločne a nerozdielne na všetkých členov Skupiny dodávateľov ako Dodávateľa podľa tejto RD, a teda Dodávateľ ako člen skupiny dodávateľov je zaviazaný spoločne a nerozdielne s ostatnými členmi skupiny dodávateľov za záväzky Skupiny dodávateľov voči Objednávateľovi a Objednávateľ je oprávnený požadovať plnenie, ktoré má poskytnúť Skupina dodávateľov, od ktoréhokoľvek Dodávateľa ako člena Skupiny dodávateľov.

**Konflikt záujmov**

1. Dodávateľ sa vyvaruje akýchkoľvek kontaktov, ktoré by mohli ohroziť jeho nezávislosť. Okrem toho, Dodávateľ je povinný prijať všetky nevyhnutné opatrenia s cieľom predísť akejkoľvek situácii, ktorá by mohla ohroziť nestranné a objektívne plnenie tejto RD. Konflikt záujmov by mohol vzniknúť najmä v dôsledku ekonomických záujmov, politickej alebo národnej spriaznenosti, rodinných či citových väzieb alebo akýchkoľvek iných vzťahov alebo spoločných záujmov. Každý konflikt záujmov, ktorý vznikne počas plnenia tejto RD, musí byť bezodkladne písomne oznámený Odberateľovi - mestu. V prípade konfliktu záujmov Dodávateľ okamžite prijme všetky opatrenia potrebné na jeho ukončenie.
2. Odberateľ - mesto si vyhradzuje právo overiť, či sú opatrenia uvedené v predchádzajúcom bode tohto článku primerané a v prípade potreby môže vyžadovať prijatie dodatočných opatrení v lehote, ktorú sám určí. Dodávateľ zabezpečí, aby sa jeho zamestnanci a subdodávatelia nedostali do situácie, ktorá by mohla viesť ku konfliktu záujmov. Dodávateľ okamžite a bez akéhokoľvek odškodnenia zo strany Odberateľa nahradí každého svojho zamestnanca alebo subdodávateľa, ktorý je takejto situácii vystavený.
3. Dodávateľ je povinný informovať Odberateľa - mesto o vzniku akejkoľvek skutočnosti alebo jej zmene, ktorá má vplyv na pravdivosť ktoréhokoľvek z vyhlásení uvedených v tomto článku, a to bez zbytočného odkladu.
4. Akákoľvek nepravdivosť alebo porušenie akéhokoľvek vyhlásenia alebo záväzku Dodávateľa uvedeného v odsekoch 3 až 5 tohto článku RD sa považuje za podstatné porušenie tejto RD.

**Subdodávatelia**

1. Dodávateľ je povinný najneskôr pri uzatvorení tejto RD uviesť zoznam svojich subdodávateľov spolu s predmetom subdodávky a podielom na celkovej dodávke predmetu RD (resp. odkazom na všeobecne záväzný právny predpis upravujúci spôsob výpočtu odmeny subdodávateľa) v Prílohe č. 3.
2. Dodávateľ je oprávnený zmeniť alebo doplniť subdodávateľa len s predchádzajúcim písomným súhlasom Odberateľa - mesta. V prípade zmeny alebo doplnenia subdodávateľa postupujú Zmluvné strany v súlade s Prílohou č. 3, pričom dodatok k tejto RD sa neuzatvára.
3. Žiadosť o zmenu alebo doplnenie subdodávateľa písomne predkladá Dodávateľ Odberateľovi - mestu minimálne 5 (päť) pracovných dní pred plánovaným dátumom zmeny subdodávateľa. Dodávateľ je v súlade s § 41 ZVO povinný uvádzať aktuálne údaje o svojich subdodávateľoch, údaje o osobách oprávnených konať za subdodávateľov v rozsahu podľa Prílohy č. 3 tejto RD. Dodávateľ je povinný preukázať splnenie podmienok účasti zmeneného alebo doplneného subdodávateľa v rozsahu preukázania oprávnenia realizovať tú časť predmetu plnenia, na ktorú je subdodávateľ nominovaný, alebo v takom rozsahu, v akom Dodávateľ (uchádzač) využil kapacity subdodávateľa, na preukázanie podmienok účasti.
4. Odberateľ - mesto požaduje, aby iná osoba, prostredníctvom ktorej uchádzač (Dodávateľ) preukazoval technickú spôsobilosť alebo odbornú spôsobilosť, plnila tie časti predmetu RD, ktoré sa zaviazala poskytnúť uchádzačovi (Dodávateľovi) v písomnej zmluve podľa § 34 ods. 3 tretia veta ZVO.
5. Bez ohľadu na vyššie uvedené, ak Dodávateľ použije na plnenie povinností Dodávateľa podľa tejto RD akúkoľvek tretiu osobu, zodpovedá voči každému koncovému odberateľovi v celom rozsahu za plnenie povinností podľa tejto RD ako keby ich plnil sám.

**Záväzky vo vzťahu k nelegálnemu zamestnávaniu**

1. Dodávateľ je povinný dodržiavať zákazy, obmedzenia a povinnosti vyplývajúce zo zákona č. 82/2005 Z. z. o nelegálnej práci a nelegálnom zamestnávaní v platnom znení (ďalej len „**Zákon o nelegálnom zamestnávaní**“), najmä je však povinný postupovať tak, aby plnenie RD nedodával prostredníctvom fyzickej osoby, ktorá je nelegálne zamestnaná.
2. Dodávateľ vyhlasuje, že plnenie, ktoré bude dodávať na základe tejto RD bude po celý čas jej platnosti a účinnosti dodávať len prostredníctvom fyzickej osoby, ktorú zamestnáva v súlade s právnou úpravou platnou v Slovenskej republike a súčasne vyhlasuje, že žiadne plnenie alebo jeho časť nedodá prostredníctvom fyzickej osoby, ktorá je nelegálne zamestnaná.
3. Dodávateľ je povinný na požiadanie Odberateľa - mesta bezodkladne poskytnúť v požadovanom rozsahu doklady a osobné údaje fyzických osôb, prostredníctvom ktorých dodáva plnenie podľa tejto RD, ktoré sú potrebné na to, aby Odberateľ mohol skontrolovať či Dodávateľ neporušuje zákaz nelegálneho zamestnávania podľa osobitného predpisu, t. j. podľa Zákona o nelegálnom zamestnávaní. Žiadosť o poskytnutie dokladov, ako aj samotné doklady, je možné doručiť aj v elektronickej forme na určenú e-mailovú adresu Dodávateľa. Za zákonnosť poskytnutia osobných údajov podľa tohto odseku zo strany Dodávateľa zodpovedá Dodávateľ.
4. Ak Dodávateľ poruší povinnosti vyplývajúce z tejto RD alebo z osobitných všeobecne záväzných právnych predpisov v oblasti zamestnávania a z uvedeného dôvodu bude Odberateľovi (ktorémukoľvek z koncových odberateľov) uložená pokuta alebo iná sankcia za porušenie zákazu prijať plnenie dodané Dodávateľom prostredníctvom fyzickej osoby nelegálne zamestnanej, zaväzuje sa Dodávateľ uhradiť tomuto Odberateľovi škodu tým spôsobenú, a to vrátane škody spôsobenej uhradením pokuty alebo sankcie uloženej príslušným orgánom verejnej správy, najneskôr do 15 (pätnástich) dní odo dňa doručenia faktúry spolu so žiadosťou o uhradenie spôsobenej škody. Jedným z podkladov pre určenie skutočnej škody spôsobenej Odberateľovi bude aj kópia právoplatného rozhodnutia príslušného orgánu verejnej správy o uložení pokuty alebo inej sankcie.

**Register partnerov verejného sektora**

1. Dodávateľ vyhlasuje, že si riadne a včas plní, a počas trvania tejto RD sa zaväzuje riadne a včas plniť, svoje povinnosti vyplývajúce zo zákona č. 315/2016 Z. z. o registri partnerov verejného sektora v platnom znení (ďalej aj ako „**Zákon o registri partnerov**“), najmä sa zaväzuje zabezpečiť aktuálne, úplné, správne a pravdivé údaje zapisované v registri partnerov prostredníctvom oprávnenej osoby, a zároveň sa zaväzuje bez zbytočného odkladu písomne informovať Odberateľa - mesto o tom, že:
* bol vymazaný z registra partnerov vedeného v zmysle Zákona o registri partnerov;
* nastala akákoľvek zmena akéhokoľvek údaju zapísaného v registri partnerov vedenom v zmysle Zákona o registri partnerov;
* nastala skutočnosť, ktorá vedie alebo môže viesť k jeho výmazu z registra partnerov podľa § 13 ods. 2 Zákona o registri partnerov;
* po dobu dlhšiu ako 30 (tridsať) dní nemá v registri partnerov vedenom v zmysle Zákona o registri partnerov zapísanú oprávnenú osobu.
1. Touto RD sa nezakladá osobitná registračná povinnosť v prípade, ak požiadavka registrácie nevyplýva zo Zákona o registri partnerov.
2. Dodávateľ je povinný zabezpečiť, aby subdodávatelia, ktorí spĺňajú definíciu partnera verejného sektora podľa § 2 ods. 1 písm. a) bod 7 Zákona o registri partnerov, ktorí budú subdodávateľmi pre plnenie poskytované na základe tejto RD, zabezpečili svoju registráciu ako partneri verejného sektora a túto registráciu udržiavali v platnosti počas trvania tejto RD a plnili si všetky povinnosti vyplývajúce z takejto registrácie, resp. zabezpečili plnenie povinností vyplývajúcich z takejto registrácie. Za účelom kontroly splnenia povinnosti podľa prvej vety tohto bodu článku tejto RD je Odberateľ - mesto oprávnený požadovať od Dodávateľa predloženie všetkých zmlúv a súvisiacich dokumentov so subdodávateľmi; Dodávateľ je povinný takejto požiadavke Odberateľa - mesta vyhovieť v lehote uvedenej vo výzve Odberateľa; v prípade, ak Dodávateľ tejto výzve nevyhovie, má sa za to, že povinnosť podľa prvej vety tohto bodu tohto článku tejto RD bola porušená. Porušenie povinností podľa ods. 16 a 18 sa považuje za závažné porušenie tejto RD.

**Čl. XI**

**Zabezpečenie manažmentu zdieľania elektriny**

1. Zmluvné strany sa dohodli, že Odberateľ – mesto je oprávnený kedykoľvek v priebehu trvania tejto RD požiadať Dodávateľa o aktívnu súčinnosť pri zabezpečení procesu manažmentu zdieľania elektriny aktívneho odberateľa a Dodávateľ je povinný Odberateľovi – mestu poskytnúť aktívnu súčinnosť pre realizáciu manažmentu zdieľania elektriny, a to buď:
	1. zdieľaním elektriny aktívneho odberateľa do iného miesta spotreby v rámci odberovej skupiny cez EDC(OKTE) alebo bilančnej skupiny Dodávateľa, ak Dodávateľ takúto službu preukázateľne poskytuje alebo
	2. akýmkoľvek iným spôsobom zdieľania elektriny aktívneho odberateľa s inými odberateľmi, ktorý vie Dodávateľ zabezpečiť. Za týmto účelom Odberateľ – mesto Dodávateľovi poskytne potrebné súčinnosť.

Zmluvné strany do 90 dní od doručenia písomnej požiadavky Odberateľa – mesta uzatvoria zmluvu o poskytnutí služby manažmentu zdieľania elektriny, predmetom ktorej bude záväzok Dodávateľa poskytovať Odberateľovi – mestu túto službu a dohoda o cene za poskytovanie tejto služby, ktorá bude stanovená vo výške 20 % z jednotkovej ceny CKOM v príslušnom kalendárnom roku (alebo kalendárnom mesiaci) za každú prezdieľanú MWh elektriny.. Pre odstránenie všetkých pochybností sa uvádza, že oprávnený na vyzvanie uzavrieť zmluvu je výlučne Odberateľ – mesto alebo Odberateľ - mesto spolu s organizáciou vo svojej zriaďovateľskej pôsobnosti.

1. Pre zabezpečenie právnej istoty a vylúčenie pochybností sa za manažment zdieľania elektriny považuje najmä nasledujúce:
	1. postup zodpovednej osoby Dodávateľa v súlade s platnou legislatívou, Prevádzkovým poriadkom OKTE a príslušnou dokumentáciou súvisiacou so zdieľaním elektriny a postupom činností v EDC OKTE zverejnenou na webovom sídle OKTE,
	2. všetky úkony na strane odberateľa potrebné pre zmenu “odberateľa” na “aktívneho odberateľa”, ak táto zmena neprebieha automaticky,
	3. všetky úkony na strane Odberateľa-mesta vo vzťahu k OKTE potrebné pre získanie prístupu do systému Energetické dátové centrum (ďalej aj ako „EDC OKTE”, angl. tiež „Energy Data Center”) pre zodpovednú osobu Dodávateľa konajúcu vo vzťahu k OKTE v mene Odberateľa-mesta (alebo za ostatných dotknutých odberateľov v odberovej skupine) na základe udelenej plnej moci,
	4. získanie a predloženie OKTE všetkých súhlasov a dokumentácie od účastníkov trhu (aktívnych odberateľov a koncových odberateľov v spoločnej odberovej skupine) potrebných pre nastavenie odberných alebo odovzdávacích miest v systéme EDC OKTE,
	5. vytvorenie skupiny zdieľania, proaktívna činnosť vo vzťahu k Odberateľovi-mestu a aktívnych odberateľov zapojených do zdieľania elektriny v rámci odberovej skupiny pre zistenie podmienok a požiadaviek na spôsob a pomer rozdelenia vyrobenej elektriny z odberného miesta aktívnych odberateľov do odberných miest koncových odberateľov, prípadne zmeny tohto nastavenia v systéme EDC OKTE,
	6. nastaviť spôsob zdieľania v systéme EDC OKTE na základe zistených podmienok a požiadaviek,
	7. informovať Odberateľa-mesto a koncových odberateľov dotknutých zdieľaním elektriny o vplyvoch a rizikách spojených so zdieľaním elektriny a dodržiavaním Ročného zmluvného množstva RZM,
	8. proaktívne iniciovať dohodu zmluvných strán vo veci zmeny Ročného zmluvného množstva z dôvodu vplyvu zdieľania elektriny na dodržiavanie RZM.
2. Pre zabezpečenie právnej istoty a vylúčenie pochybností sa zmluvné strany výslovne dohodli, že za neodobratie ročného zmluvného množstva elektriny v rozsahu Čiastkovej zmluvy uzatvorenej na daný rok v dôsledku procesu manažmentu zdieľania elektriny, nevzniká Dodávateľovi nárok na uplatnenie zmluvných pokút.

Čl. XII

Riešenie sporov

1. Všetky spory vyplývajúce z tejto RD, alebo vzniknuté v súvislosti s ňou, budú zmluvné strany riešiť predovšetkým vzájomnou dohodou. Ak vzájomná dohoda zmluvných strán nebude možná, na vyriešenie takéhoto sporu bude oprávnený vecne a mieste príslušný súd Slovenskej republiky.

 Čl. XIII

Záverečné ustanovenia

1. Táto RD môže byť doplnená alebo zmenená v súlade s právnymi predpismi len písomnými a očíslovanými Dodatkami, s výnimkou odsúhlasovania zmeny a doplnenia subdodávateľov a zmien v OM vykonaných v súlade s čl. IV ods. 2 RD.
2. Každá zo zmluvných strán sa zaväzuje, že neprevedie nijaké práva a povinnosti (záväzky) vyplývajúce z tejto RD, resp. ich časť na iný subjekt bez predchádzajúceho písomného súhlasu druhej zmluvnej strany (na strane odberateľa bez súhlasu Odberateľa - mesta). V prípade porušenia tejto povinnosti bude zmluva o prevode (postúpení) zmluvných záväzkov neplatná. V prípade porušenia tejto povinnosti jednou zo zmluvných strán, je druhá zmluvná strana oprávnená od RD odstúpiť, a to s účinnosťou odstúpenia ku dňu, keď bolo písomné oznámenie o odstúpení od RD doručené druhej zmluvnej strane.
3. Právne vzťahy vyplývajúce z tejto RD, ktoré táto RD priamo neupravuje, sa riadia príslušnými ustanoveniami zákona č. 513/1991 Zb. Obchodného zákonníka v znení neskorších predpisov, zákona č. 251/2012 Z. z. o energetike a o zmene niektorých zákonov v znení neskorších predpisov, ako aj ďalšími právnymi predpismi platnými v Slovenskej republiky.
4. Ak niektoré z ustanovení tejto RD, alebo Čiastkovej zmluvy je alebo sa stane neplatným či neúčinným, nedotýka sa to ostatných ustanovení tejto RD, ktoré zostávajú platné a účinné. Zmluvné strany sa v tomto prípade zaväzujú dohodou nahradiť neplatné alebo neúčinné ustanovenie novým platným a účinným ustanovením, ktoré najlepšie zodpovedá pôvodne zamýšľanému účelu neplatného alebo neúčinného ustanovenia.
5. Strany sú povinné oznámiť si kontaktné údaje osôb zodpovedných za plnenie tejto RD a každú ich zmenu. Ak nie je v niektorom ustanovení tejto RD výslovne uvedené inak, písomnosti je možné doručovať listinne alebo elektronicky. Zmluvné strany sa dohodli, že písomnosti zasielané poštou alebo doručované osobne sa budú považovať za doručené druhej zmluvnej strane dňom ich prevzatia alebo dňom odmietnutia ich prevzatia, dňom, keď sa vráti odosielateľovi ako nedoručiteľná a v prípade uloženia zásielky na pošte s oznámením sa zásielka považuje za doručenú tretí pracovný deň od uloženia, aj keď sa zmluvná strana o uložení na pošte nedozvedela. Písomnosti zasielané e-mailom sa budú považovať za doručené nasledujúci deň po ich preukázateľnom doručení na adresu druhej zmluvnej strany. Na tento účel je zmluvná strana doručujúca písomnosť oprávnená požadovať od druhej zmluvnej strany potvrdenie o doručení e-mailu, vrátane informácie o termíne a čase doručenia a druhá zmluvná strana je povinná tejto žiadosti bezodkladne vyhovieť. Elektronicky nie je možné doručovať tie písomnosti, ktoré majú vplyv na zmenu alebo zánik Zmluvy (napr. odstúpenie) alebo vznik, zmenu alebo zánik práv a povinností (napr. dodatky).
6. Zmluvné strany sa dohodli, že Dodávateľ nie je oprávnený jednostranne započítať akúkoľvek svoju pohľadávku voči pohľadávkam Odberateľa.
7. Táto RD nadobúda platnosť dňom jej podpisu obidvoma zmluvnými stranami a účinnosť dňom nasledujúcim po dni jej zverejnenia v Centrálnom  registri zmlúv v zmysle § 47a zákona č. 40/1964 Zb. Občianskeho zákonníka v znení neskorších predpisov.
8. Táto RD je vyhotovená v piatich rovnopisoch v slovenskom jazyku, z ktorých každý je považovaný za originál. Dve vyhotovenia RD dostane Dodávateľ a tri vyhotovenia dostane Odberateľ.
9. RD má nasledujúce prílohy, ktoré tvoria jej neoddeliteľnú súčasť:

Príloha č. 1: Zoznam koncových odberateľov

Príloha č. 2: Zoznam odberných miest

Príloha č. 3: Údaje o subdodávateľoch - formulár

Príloha č. 4: Postup pri stanovení ceny za dodávku elektriny alternatíva 1

Príloha č. 5: Postup pri stanovení ceny za dodávku elektriny alternatíva 2

Príloha č. 6: Krycí list s čestným vyhlásením - VZOR

Príloha č. 7: Čiastková zmluva o združenej dodávke elektriny - VZOR

**Za Odberateľa Za Dodávateľa**

V ......................., dňa ...................... V ......................., dňa ......................

............................................. .............................................

Meno a priezvisko, prezident Meno a priezvisko, funkcia

.............................................

Meno a priezvisko, výkonný viceprezident

**Únia miest Slovenska – na základe plnej moci**

**Príloha č. 1: Zoznam koncových odberateľov – Odberateľa a organizácií v zriaďovateľskej pôsobnosti Odberateľa, v prospech ktorých sa uzatvára RD**

Zoznam organizácií je priložený v samostatnom súbore Word.

Pre potreby tlače a vytvorenia papierovej podoby bude transformovaný do PDF.

**Príloha č. 2: Zoznam odberných miest**

Zoznam organizácií je priložený v samostatnom súbore Excel.

Pre potreby tlače a vytvorenia papierovej podoby bude transformovaný do PDF.

**Príloha č. 3: Formulár pre oznámenie subdodávateľov**

**FORMULÁR PRE OZNÁMENIE SUBDODÁVATEĽOV**

|  |  |
| --- | --- |
| Dodávateľ: | **Odberateľ:** IČO: DIČ: IČ DPH:  |
| ZODPOVEDNÝ ZAMESTNANEC: | ZODPOVEDNÝ ZAMESTNANEC: |
| TELEFÓN: | TELEFÓN: |
| E-MAIL: | E-MAIL: |

V súlade s čl. X RD a v súlade s § 41 ods. 3 a 4 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) Odberateľ týmto odsúhlasuje navrhnutého subdodávateľa*.*

Dodávateľ je povinný v čase podpisu zmluvy uviesť údaje **o všetkých v tom čase známych subdodávateľoch v rozsahu tejto prílohy**. Dodávateľ za týmto účelom predkladá vyplnenú Prílohu č. 3 Zmluvy za každého subdodávateľa a Odberateľ posudzuje navrhovaného subdodávateľa osobitne podľa podmienok uvedených v Zmluve a v tejto prílohe. Odberateľ má právo neschváliť navrhovaného subdodávateľa najmä, ak navrhovaný subdodávateľ nespĺňa podmienky stanovené v čl. X RD a v tejto Prílohe alebo sa daný subdodávateľ dopustil podstatného porušenia profesijných povinností, o ktorých má Odberateľ vedomosť a ktoré narúšajú dôveru obchodno-záväzkového vzťahu so Objednávateľom, o čom bezodkladne informuje Dodávateľa.

Dodávateľ predkladá túto prílohu aj v prípade, ak Dodávateľ počas trvania RD zistí potrebu plnenia časti predmetu RD alebo Čiastkovej zmluvy subdodávateľom, ktorého Objednávateľ doposiaľ neschválil alebo zistí potrebu nahradenia už schváleného subdodávateľa novým subdodávateľom, a to v lehotách uvedených v čl. X RD. Podmienky uvedené v tejto prílohe platia na všetkých subdodávateľov navrhovaných počas celého trvania zmluvy rovnako.

Subdodávateľom sa v zmysle § 2 ods. 5 písm. e) zákona o verejnom obstarávaní rozumie hospodársky subjekt, ktorý uzavrie alebo uzavrel s Dodávateľom písomnú odplatnú zmluvu alebo objednávku na plnenie určitej časti plnenia Zmluvy.

**Dodávateľ sa podpisom Rámcovej dohody zaväzuje využívať subdodávateľov na plnenie Zmluvy za týchto podmienok:**

1. Subdodávateľ je oprávnený vykonávať navrhované plnenie:
	* Uvedenú skutočnosť subdodávateľ preukazuje platným výpisom z obchodného / živnostenského / obdobného registra a v prípade viazanej činnosti aj príslušným povolením na výkon viazanej činnosti (napr. oprávnenie na výkon viazanej činnosti, a pod).
2. Subdodávateľ má platný a aktuálny zápis v registri partnerov verejného sektora podľa osobitného predpisu[[1]](#footnote-2) v prípade, ak je subdodávateľ partnerom verejného sektora podľa osobitného predpisu.
	* Uvedenú skutočnosť subdodávateľ preukazuje platným a aktuálnym (nie starší ako 6 mesiacov) výpisom z registra partnerov verejného sektora
3. Subdodávateľ nie je v konflikte záujmov.

*\*Túto tabuľku Dodávateľ vypĺňa za každého navrhnutého subdodávateľa osobitne.*

|  |
| --- |
| **Subdodávateľ č. ......**Obchodné meno:Sídlo:IČO:Registrácia:Identifikácia osoby oprávnenej konať za subdodávateľa:Meno a priezvisko: ............................................................. bydlisko: ...................................................Predmet plnenia vykonávaný subdodávateľom:Rozsah plnenia vykonávaný subdodávateľom:Zápis v registri partnerov verejného sektora: áno č. ................................ / nie[[2]](#footnote-3)  |
| Navrhovaný subdodávateľ je: * nový subdodávateľ s plánovaným začatím poskytovania služieb ku dňu ...................
* nahrádza schváleného subdodávateľa ...................... ku dňu .................
 |
| **Povinné prílohy k návrhu subdodávateľa:** * platný výpis z obchodného registra preukazujúci oprávnenie na výkon plnenia, prípadne iné dokumenty preukazujúce výkon viazanej činnosti
* aktuálny a platný výpis z registra partnerov verejného sektora, ak je navrhovaný subdodávateľ partnerom verejného sektora podľa osobitného zákona (možné preukázať odkazom na webovú stránku registra partnerov verejného sektora)
 |
| **Dátum a miesto predloženia návrhu:** |  |
| **Za Poskytovateľa:**(pečiatka a podpis oprávneného zástupcu predkladajúceho návrh) |  |
| **Schválenie navrhovaného subdodávateľa Objednávateľom** |
| **Zodpovedná osoba schvaľujúca subdodávateľa:**(meno a priezvisko zamestnanca) |  |
| **Skutočnosti skontrolované zodpovedným zamestnancom:** |
| 1. Na základe predložených dokumentov je možné konštatovať oprávnenie subdodávateľa na výkon zodpovedajúceho plnenia.
 | ÁNO / NIE |
| 1. Na základe predloženého výpisu z registra partnerov verejného sektora alebo verejne dostupných právne záväzných informácií na webovej stránke registra partnerov verejného sektora, je možné konštatovať platnosť a aktuálnosť zápisu.
 | ÁNO / NIE |
| 1. Navrhovaný subdodávateľ nie je v konflikte záujmov.
 | ÁNO / NIE |
| Poznámky zodpovedného zamestnanca k vyhodnoteniu subdodávateľov: |
| Na základe predložených dokumentov a zistených skutočnosti zodpovedná osoba * Odsúhlasuje navrhnutého subdodávateľa
* Neodsúhlasuje navrhnutého subdodávateľa
 |
| **Skutočnosti skontrolované dňa / na mieste:**  |  |
| **Zodpovedná osoba:** (meno, priezvisko a podpis zodpovednej osoby, ktorá odsúhlasila navrhovaného subdodávateľa) |  |

**Príloha č. 4: Postup pri stanovení ceny - alternatíva 1**

Dodávka elektriny na základe vývoja ceny ročného produktu dodávky elektriny PXE F BL CAL pred začatím obdobia dodávky elektriny na nasledujúci kalendárny rok, t. j. 01.01.-31.12.:

**Pre rok 2025:**

Dodávateľ elektriny sleduje vývoj ceny burzového produktu PXE F BL CAL 25 pravidelne zverejňovanej na webovej stránke Pražskej energetickej burzy PXE (Power Exchange Europe) v období mesiacov október-november 2024:

<https://pxe.cz/cs/derivatovy-trh/elektrina> > PXE-EEX Slovakian Power Futures > produkt YEAR (ročný)

Po ukončení sledovania vývoja ceny Dodávateľ určí cenu komodity CKOM2025 aritmetickým priemerom zverejnených zúčtovacích cien (angl. Tzv. “settlement price”) burzového produktu PXE F BL CAL 25 z nasledujúcich kalendárnych dní:

01.10.2024, 15.10.2024, 30.10.2024, 04.11.2024, 15.11.2024, 29.11.2024.

**Pre roky 2026-2028:**

Dodávateľ elektriny obdobne postupuje aj pri určení ceny komodity pre roky 2026, 2027, 2028.

**Dátumy zverejnenia zúčtovacích cien pre výpočet CKOM2026:**

05.05.2025, 15.05.2025, 30.05.2025,

02.06.2025, 16.06.2025, 30.06.2025,

04.07.2025, 18.07.2025, 31.07.2025.

**Dátumy zverejnenia zúčtovacích cien pre výpočet CKOM2027:**

04.05.2026, 15.05.2026, 29.05.2026,

05.06.2026, 16.06.2026, 30.06.2026,

03.07.2026, 15.07.2026, 31.07.2026.

**Dátumy zverejnenia zúčtovacích cien pre výpočet CKOM2028:**

03.05.2027, 18.05.2027, 31.05.2027,

04.06.2027, 18.06.2027, 30.06.2027,

02.07.2027, 16.07.2027, 30.07.2027.

Takto určenú cenu komodity CKOM použije dodávateľ na výpočet ceny za dodávku elektriny CDE.

CDE = CKOM + SOP [EUR/MWh bez DPH]

CDEC = CKOMRRRR + SOP [EUR/MWh bez DPH]

Pričom:

CDE - výsledná cena za dodávku elektriny (všeobecne)

CDEC- výsledná cena za dodávku elektriny (pre fixnú cenu na celý kalendárny rok)

CKOM - cena elektriny určená aritmerickým priemerom zúčtovacích cien komodity na burze (všeobecne),

CKOMRRRR - cena elektriny určená aritmerickým priemerom zúčtovacích cien komodity na burze (pre príslušný kalendárny rok RRRR),

SOP - aditívny faktor, kladný príplatok (marža dodávateľa) zohľadňujúca služby obchodníka, určená výsledkom verejnej súťaže. Jedná sa o peňažnú sumu/zložku ceny za dodanú elektrinu, ktorá sa pripočítava k cene silovej elektriny ako súčasť odplaty Dodávateľovi za dodanú elektrinu v [EUR/MWh bez DPH]. V prípade tolerančného pásma 95% až 105% sa táto hodnota poníži o 10%.

Ak dôjde k vzniku nových OM v zmysle čl. IV ods. 3 tejto RD uplatní sa vzorec CDE = CKOMRRRR + 2x Sop [EUR/MWh bez DPH.

 Všetky číselné hodnoty vo výpočte Dodávateľ zaokrúhli na 4 desatinné miesta.

Cenou za dodávku elektriny CDE ocení Dodávateľ dodávku elektriny v sledovanom fakturačnom období podľa tejto RD. Zároveň túto hodnotu CKOM použije na výpočet zmluvnej pokuty za nedosiahnutie tolerančného pásma celou odberovou skupinou

Dodávateľ je povinný poskytnúť Odberateľovi – mestu:

1. záznam z vývoja zúčtovacích cien príslušného burzového produktu počas referenčných dní
2. krycí list s čestným vyhlásením, ktorý tvorí prílohu č. 6 RD, a to spôsobom a v termíne uvedenom v RD.

**Príloha č. 5: Postup pri stanovení ceny - alternatíva 2**

Dodávateľ elektriny sleduje vývoj ceny príslušného burzového produktu PXE F BL MONTH pravidelne zverejňovanej na webovej stránke Pražskej energetickej burzy PXE (Power Exchange Europe) od posledného dňa mesiaca M-2, ktorý predchádza mesiacu dodávky do predposledného dňa mesiaca M-1, ktorý predchádza mesiacu dodávky:

<https://pxe.cz/cs/derivatovy-trh/elektrina> > PXE-EEX Slovakian Power Futures > produkt MONTH (mesiac)

Po ukončení sledovania vývoja ceny pre príslušný kalendárny mesiac Dodávateľ určí cenu komodity CKOM aritmetickým priemerom denne zverejnených zúčtovacích cien (angl. Tzv. “settlement price”) z 30 kalendárnych dní (alebo iný počet dní podľa príslušného kalendárneho mesiaca, počas ktorého bola pravidelne zverejňovaná cena produktu), pričom za cenu platnú pre sobotu, nedeľu, sviatok, alebo iný deň pracovného pokoja sa považuje zúčtovacia cena zverejnená v posledný pracovný deň predchádzajúci víkendu alebo dňu/dní pracovného pokoja.

Pre zabezpečenie právnej istoty a vylúčenie pochybností je nižšie uvedený príklad postupu pre mesiac január 2025:

Pre január 2025 sleduje Dodávateľ zúčtovaciu cenu produktu **PXE F BL MONTHJAN/25** v dňoch 30.11.2024 - 30.12.2024. Potom cena komodity pre mesiac január 2025 CKOM012025 bude:

𝐶𝐾𝑂𝑀012025 = ( ∑  𝐶30.11.2024+(…)+𝐶30.12.2024) )/30 [EUR/MWh bez DPH]

Obdobným spôsobom Dodávateľ určí cenu komodity pre každý ďalší kalendárny mesiac samostatne v kalendárnom roku dodávky elektriny, pre ktorý je uzatvorený Čiastková zmluva.

Cenu za dodávku elektriny vypočíta Dodávateľ nasledovne:

CDEM = CKOMMMRRRR + SOP [EUR/MWh bez DPH]

C012025 = CKOM012025 + SOP [EUR/MWh bez DPH]

Pričom:

CDEM - výsledná cena za dodávku elektriny (všeobecne pre fixnú cenu na celý kalendárny

mesiac),

CKOMMMRRRR - vypočítaná cena komodity pre mesiac MM kalendárneho roka RRRR (všeobecne),

C012025 - výsledná cena za dodávku elektriny v mesiaci január 2025,

CKOM012025 - vypočítaná cena komodity pre mesiac január 2025,

SOP - aditívny faktor, kladný príplatok (marža dodávateľa) zohľadňujúca služby obchodníka, určená výsledkom verejnej súťaže. Jedná sa o peňažnú sumu/zložku ceny za dodanú elektrinu, ktorá sa pripočítava k cene silovej elektriny ako súčasť odplaty Dodávateľovi za dodanú elektrinu v [EUR/MWh bez DPH]. V prípade tolerančného pásma 95% až 105% sa táto hodnota poníži o 10%.

 Všetky číselné hodnoty vo výpočte Dodávateľ zaokrúhli na 4 desatinné miesta.

Cenou za dodávku elektriny CDEM ocení Dodávateľ dodávku elektriny v sledovanom fakturačnom období podľa tejto zmluvy.

Hodnotu CKOM Dodávateľ použije na výpočet zmluvnej pokuty za nedosiahnutie dolnej Hranice tolerančného pásma celou odberovou skupinou.

Dodávateľ je povinný poskytnúť Odberateľovi – mestu:

1. záznam z vývoja zúčtovacích cien príslušného burzového produktu počas referenčných dní
2. krycí list s čestným vyhlásením, ktorý tvorí prílohu č. 6 RD, a to spôsobom a v termínoch uvedených v RD.

**Príloha č. 6:**

**Krycí list s čestným vyhlásením – Stanovenie konečnej ceny za dodávku elektriny na základe čiastkových cien**

k Rámcovej dohode č. \_\_\_\_\_\_\_\_\_\_/2024

pre kalendárny rok RRRR / kalendárny mesiac MM roka RRRR

|  |  |
| --- | --- |
| Dodávateľ | (obchodné meno) |
| Sídlo: | (sídlo podľa obchodného registra) |
| Zápis v OR SR: | Okresný súd \_\_\_\_\_\_\_\_, oddiel: \_\_\_\_\_, vložka č.: \_\_\_\_\_\_\_\_\_ |
| IČO: |  | IČ DPH: |  |
| DIČ: |  |  |  |
| Bankové spojenie: |  | SWIFT (BIC): |  |
| IBAN: |  |

|  |  |
| --- | --- |
| Odberateľ | (názor organizácie) |
| Sídlo: | (sídlo organizácie) |
| Zápis v: |  |
| IČO: | XXXXXXXX | IČ DPH: | Nie je platcom DPH |
| DIČ: | YYYYYYYYY |  |  |
| Bankové spojenie: |  | SWIFT (BIC): |  |
| IBAN: | (doplniť IBAN) |

Zoznam referenčných dní a zúčtovacie ceny príslušného burzového produktu tvoria prílohu tohto Krycieho listu.

Ročné zmluvné množstvo odberovej skupiny v MWh na obdobie 01.01.RRRR – 31.12.RRRR:

\_\_\_\_\_\_\_\_\_\_\_\_\_\_\_\_

Prehľad množstva elektriny a cien podľa taríf na obdobie od .................. do ...................:

|  |  |  |  |  |  |  |  |
| --- | --- | --- | --- | --- | --- | --- | --- |
| JT MWh: |  | VT MWh: |  | NT MWh: |  | WT MWh: |  |
| JT cena: |  | VT cena: |  | NT cena: |  | WT cena: |  |

Dodávateľ čestne prehlasuje, že ku dňu podpisu tohto Krycieho listu reálne nakúpil najmenej 80% objemu elektriny zodpovedajúcemu obdobiu ocenenia dodávky elektriny podľa odberových diagramov alebo Typových Diagramov Odberu Elektriny všetkých odberných miest odberovej skupiny.

Toto vyhlásenie je vyhotovené na základe interných záznamov Dodávateľa a dokumentácie o nákupe silovej elektriny, ktorá na požiadanie bude Odberateľovi sprístupnená.

Záverom Dodávateľ vyhlasuje, že informácie uvedené v tomto prehlásení sú pravdivé a úplné.

|  |  |
| --- | --- |
| V .............. dňa: ................Dodávateľ: | V ......................., dňa: ....................Odberateľ: |
| Podpis:Meno:Funkcia: | Podpis:Meno:Funkcia: |
|  |  |

**Príloha Krycieho listu – Zoznam referenčných dní a zúčtovacích cien**

|  |  |
| --- | --- |
| Názov burzového produktu | PXE SK F BL ........  |
| **Dátum referenčného dňa** | **Zúčtovacia cena v EUR bez DPH** |
|  |  |
|  |  |
|  |  |
|  |  |

Poznámka:

Dodávateľ prispôsobí počet riadkov tabuľky podľa počtu referenčných dní príslušného burzového produktu.

V ....................., dňa ..................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pečiatka a podpis Dodávateľa

**Príloha č. 7:**

**Zmluva o združenej dodávke elektriny – čiastková zmluva**

Znenie dokumentu „Zmluva o združenej dodávke elektriny – čiastková zmluva“ sa nachádza v samostatnom súbore programu MS Word.

Pre potreby tlače a vytvorenia papierovej podoby bude transformovaný do PDF.

|  |  |
| --- | --- |
|  |  |
|  |  |
|  |  |

1. Zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov [↑](#footnote-ref-2)
2. Nevhodné preškrtnite [↑](#footnote-ref-3)